દેશમાં લગ્નની સિઝન હવે પૂર્ણતાને આરે છે ત્યારે સૌથી મોટો તડાકો મંડપ, સ્ટેજ, ડેકોરેશનના સંચાલકોને થવાનો આવે છે. તેમના માટે તો સિઝન આવી છે. દેશભરમાં સરકાર ગ્રામ સ્વરાજ અભિયાન અંતર્ગત કાર્યક્રમો કરાવી રહી છે. જેમાં તેમને બખ્ખાં થઈ રહ્યાં છે. સરકારી પૈસાથી મળતિયાં કમાઇ રહ્યાં છે.ગુજરાત સરકારે આ વર્ષે કૃષિધિરાણ માટે ૧૦ લાખ કરોડ રૂપિયાની બજેટમાં જોગવાઈ કરી છે. ગુજરાત સરકારે પણ સબસિડી જાહેર કરતાં માત્ર એક ટકાના દરે આ વર્ષે ખેડૂતોને કૃષિધિરાણ મળવાનું છે. ઘણાં રાજ્યોમાં ખેડૂતો કૃષિધિરાણ લઈને જ ખેતી કરે છે. આ યોજનાને ખેડૂતોને દેવાદાર બનાવતી સ્કીમ તરીકે પણ ગણાવાઈ છે. છેલ્લાં બે વર્ષથી કૃષિધિરાણ સાથે સરકારે પાકવીમો એ ફરજિયાત કર્યો છે. દેશમાં ૧૪ કરોડ ખેડૂતો કૃષિધિરાણનો લાભ લે છે. વર્ષ ૨૦૧૬માં ઉત્તરાયણની પૂર્વ સંધ્યાએ લોન્ચ થયેલી પ્રધાનમંત્રી પાકવીમા યોજના ૨૬ ટકા સુધી પહોંચી છે. સરકાર આ વર્ષે ૪૦ ટકા એટલે કે ૭૭૬ લાખ હેક્ટર જમીનનો પાકવીમો ખેડૂતો ઉતારે માટે પ્રયત્નો કરી રહી છે, સરકાર વર્ષ ૨૦૧૯ સુધી આ યોજનાને ૫૦ ટકા સુધી લઈ જવાનો લક્ષ્યાંક ધરાવે છે. સરકારની આ યોજનાથી ખેડૂતોનું ભલું થાય કે નહીં પણ પાકવીમા સાથે સંકળાયેલી કંપનીઓને તો બખ્ખાં થઈ ગયાં છે.વર્ષ ૨૦૧૯ની લોકસભાની ચૂંટણી સુધી દેશમાં સાત રાજ્યોની ચૂંટણી છે. ખેડૂતોની દેવાં માફીની યોજના આગળ વધી તો અડધા દેશમાં લોકસભાની ચૂંટણી સુધી ખેડૂતોનાં દેવાં માફ કરવા પડશે. દેશના ટેક્સધારકોના પૈસા સરકારો ચૂંટણી ઢંઢેરાના પેટે ખેડૂતો પર વેડફી રહી હોવાનો શહેરી પ્રજા બળાપો ઠાલવી રહી છે. ખેડૂતોનાં દેવાં માફીના કોઈ ધારાધોરણો જ નથી. દેશમાં એક હેક્ટરથી ઓછી જમીન ધરાવતા ખેડૂતોને માથે સરેરાશ ૩૧,૧૦૦ રૂપિયા અને ૧૦ હેક્ટરથી વધુ જમીન ધરાવતા ખેડૂતના માથે લગભગ ૨.૯૦ લાખ રૂપિયા દેવું છે. નાના અને સીમાંત ખેડૂતોની સંખ્યા ૬ કરોડ છે. દેશના ખેડૂતોની સ્થિતિથી ગુજરાતની સ્થિતિ અલગ નથી પણ દેવાં માફીની યોજના જ ખેડૂતોને સદ્ધરતા આપવાનો એકમાત્ર વિકલ્પ નથી. બેન્કો એનપીએ ઓછી બતાવવા માટે વચલો માર્ગ કાઢે છે. ખેડૂતોને લોન આપી નાણાં ભરાવે છે અને નવા વર્ષે નવી લોન આપે છે. આમ ખેડૂતોના માથા પર એક પ્રકારનું વ્યાજનું ચક્ર ચાલુ જ રહે છે.